.PLANINSKO DRUŠTVO CELJE MATICA                                                                          Celje,  13. 10. 2011

ODSEK ZA POHODNIŠTV0,  STANETOVA 20,  SI-3000 CELJE 

tel.  03 492 4850;  gsm  051 338 358;  pdcelje@siol.net;  http://www.planinsko-drustvo-celje.si
 MED KOŠUTO IN OBIRJEM 

KALIŠNIKOVO POLDNE,  1575 m,  

V SOBOTO,  22. oktobra 2011 

Z OKOLI 120 km DOLGO HRBTENICO KARAVANK TEČE VŠTRIC ŠE SEVERNA VERIGA, 

KI PA SO JO DRAVSKI PRITOKI ŽE TAKO RAZKOSALI, DA JI JE PONEKOD TEŽKO SLEDITI. 

VENDAR NI TAKO SEVERNO OD KOŠUTE, 

KJER SO BELA IN OBE BOROVNICI USTVARILE ČLENKA OBIR IN SETIČE, 

NAŠI MARLJIVI PREDNIKI PA NEBEŠKO LEPE SELE. 

KOŠUTO IN OBIR POVEZUJE DOLGO SLEME. 

RES SE MU LE TUPATAM POSREČI POKUKATI IZPOD GOZDNE ODEJE, 

ZATO PA GREBENČEK POD NJO SKRIVA OBILJE PRESENETLJIVIH SKALNIH OBLIK, 

KI POLEG BLIŽNJIH MELI POD TOLSTO KOŠUTO SODIJO MED NAJLEPŠE V KARAVANKAH. 

TRIJE GREBENSKI STOLPI MED NJIMI SO TAKO IZRAZITI, 

DA SO JIH REŽOVNIK, MELEŽNIK IN KALIŠNIK IZBRALI ZA POLDNE NA SVOJIH URAH. 

NA TE TRI VRŠIČE VAS VABIMO POSLUŠAT ŠELESTENJE ŠE ŽIVOPISNEGA ODPADLEGA LISTJA 

IN SI ODPOČIT OČI NAD SELAMI, OBIRSKIM IN KORTAMI 

PA OB KOŠUTI, OBIRJU IN GRINTAVCIH, ČE OMENIMO LE NAJBLIŽJE. 

S POSTAJALIŠČA NA GLAZIJI OB LJUBLJANSKI CESTI 

SE Z NAROČENIM AVTOBUSOM OB petih ZJUTRAJ, 5:00, 

ODPRAVIMO ČEZ MEJNI PREHOD HOLMEC V PODJUNO IN SPODNJI ROŽ. 

CESTA OB BOROVNICI PRIPELJE NA SELE, VOŽNJO PA SKLENEMO NA SEDLU ŠAJDA, 1069 m. 

PRI LESENEM KRIŽU NA SEDLU NAJDEMO ZAČETEK PLANINSKE POTI 641, 

KI PO NJEJ VODI RAZLIČICA AVSTRIJSKE JUŽNE ALPSKE POTI 603A DO DOMA POD KOŠUTO. 

PRAV BLIZU VRHA STOPNIC NAD SEDLOM STOJI KAPELICA, 

KI JE POSVEČENA BOŽJEMU MOŽU, EGIPTOVSKEMU PUŠČAVNIKU sv. Paphnutiju, +335. 

PRIJETNA POT PREČI POBOČJE MELEŽNIKOVEGA VRŠIČA, 1240 m, 

IN V ¾ ure PRIPELJE NA MELEŽNIKOVO SEDELCE, 1164 m, Z LEPO LESENO CERKVICO. 

Z DESNEGA OVINKA STRMEGA KOLOVOZA 

ZAVIJEMO NA ŠE BOLJ STRMO STEZO NA GOZDNO SLEME IN ZAPUSTIMO OZNAČENO POT, 

KO NAM RDEČI KOLI POKAŽEJO ODCEP NA REŽOVNIKOVO POLDNE, 1504 m. 

SESTOPIMO NA JUŽNO STRAN NA STEZO 642, KI SE POTI 641 PRIDRUŽI NA SEDLIČU, 1420 m. 

OD SEDLIČA NAPREJ POSTANE POT ZELO RAZGIBANA IN SLIKOVITA. 

ODCEP NA MELEŽNIKOVO POLDNE, 1540 m, 

NI OZNAČEN IN TERJA CELO NEKAJ METROV LAŽJEGA PLEZANJA II. stopnje, 

A OD KRIŽA NA VRHU SE VRNEMO NA OZNAČENO POT PO ISTI SMERI. 

KO SE POT ZAČNE SPUŠČATI PROTI SEDLU POTOK, 1411 m, 

JE SKRAJNI ČAS, DA STOPIMO ŠE NA RAZGLEDNO KALIŠNIKOVO POLDNE, 1575 m. 

PO SEVERNEM GREBENČKU SE VRNEMO NA OZNAČENO POT IN PO NJEJ NA SEDLIČ, 1420 m.

S SEDLIČA SLEDIMO KOZJI STEZI 641, KI PO NJEJ TEČE ODSEK KOROŠKE MEJNE POTI, KGW. 

TA OBIŠČE ŠE VRH MOŽA, 1339 m, PREDEN SE ČEZ PEČI SPUSTI H GOSTIŠČU FRANCL, 756 m. 

ZA KONEC PREHODIMO PO ASFALTU NEKAJ KILOMETROV SKOZI KORŠKO SOTESKO 

DO AVTOBUSA PRI SRIENCU, 682 m, NA OBIRSKEM OB CESTI S SEL V ŽELEZNO KAPLO. 

PO 6 urah in pol HOJE BOMO SPET DOMA ČEZ HOLMEC okoli 20. ure. 

VZPONI NA POLDNEVE IN SESTOP V SOTESKO ZAHTEVAJO PONEKOD PREVIDEN KORAK! 

OB TEM ČASU ČELADA, DEREZICE IN SVETILKA POLEG DOBRE OBUTVE NISO ODVEČ. 

PRIJAVIMO SE V DRUŠTVENI PISARNI. PRISPEVEK ZA PREVOZ ZNAŠA 16,00 €. 

                                                            DOBER DAN NAD KORTAMI!                                   Tone Primožič

